لقارة هي وحدة من بزاف د لكتل لأرضية. بشكل عام لقارات مقسمين غير بالعــُرف ؤماشي متبعين ف تقسيم ديالهم على شي معايير صارمة. المهم، سبعة المناطق كيتشافو على أنهم قارات؛ إلى رتبناهم من الكبير حتال الصغير فالمساحة غنتلاقاو: آسيا، أفريقيا، أمريكا الشمالية، أمريكا الجنوبية، أنتاركتيكا، أوروپا، ؤأستراليا. جيولوجيا، القارات كيتافقو بشكل كبير مع مساحات القشرة الأرضية اللي كاينين فوق الصفائح القارية. واخا هاكا، بعض المساحات من القشرة القارية هوما مناطق مغطيين بالما ؤما كيكونوش عادة فلاليست ديال القارات. زيلانديا هي وحدة من هاد القارات (شوف §قارات غارقة فالتحت). هاد النوع ديال الكتل الأرضية معروف بأنه كاين غير فكوكب الأرض. الجزر كيتجمعو بشكل متكرر مع القارة اللي حداهم باش تّقسم كامل الأرض ديال العالم لمناطق جيوسياسية. تحت هاد المخطط، أغلب الدول ؤالمقاطعات القارية اللي كاينين فالمحيط الهادي كيتجمعو مع قارة أستراليا باش يشكلو منطقة جيوسياسية كتسمى أوقيانوسيا. كاينين بزافت الطرق باش نميزو القارات: النمودج ديال سبعة القارات غالبا كيتقرّا فأغلب الدول اللي كتهدر بلونݣلي بما فيهم المملكة المتحدة ؤأستراليا, ؤحتى فالشينوا، الهند، پاكستان، الفلپين، ؤأجزاء فأوروپا الغربية. النمودج ديال ستة القارات مع أوراسيا غالبا كيتستعمل فروسيا، أوروپا الشرقية، ؤالجاپون.